প্রহসন
প্রহসন হল এক ধরনের হাস্যরসাত্মক নাটক। এর উদ্দেশ্য হল হাস্যরস ও ব্যঙ্গ-বিদ্রুপের আড়ালে অতিরঞ্জিত, অসংযত ও অভাবনীয় অবস্থা সৃষ্টির মাধ্যমে দর্শকদের বিনোদন প্রদান করা। এর মাধ্যমে বিভিন্ন সামাজিক বিষয়াদি, যেমন - অনৈতিকতা, অনাচার, ধর্মীয় গোঁড়ামি ও রক্ষণশীলতা এবং প্রাত্যহিক জীবনের ত্রুটি-বিচ্যুতিসমূহ চিত্রিত হয়ে থাকে। প্রহসনের প্রধান বৈশিষ্ট হল শারীরিক হাস্যরস, ইচ্ছাকৃত উদ্ভট বা অর্থহীন কার্যকলাপের ব্যবহার এবং বিশেষ রীতির চরিত্রের সংযোগ ও অভিনয়। এটি প্রায়ই একটি নির্দিষ্ট স্থানের পটভূমিতে হয়ে থাকে, যেখানে সকল ঘটনাবলি ঘটে। ফলে এর দৈর্ঘ্য সাধারণত স্বল্প হয়ে থাকে, যা এক থেকে দুই অঙ্কের মধ্যে সীমাবদ্ধ। প্রহসন মূলত মঞ্চস্থকরণ বা চলচ্চিত্রায়নের জন্য লেখা হয়।